KIRJALLINEN KYSYMYS E-2356/01 esittäjä(t): Fernando Fernández Martín (PPE-DE) komissiolle. Autojen vuokraus.



Virallinen lehti nro 115 E , 16/05/2002 s. 0062 - 0063



KIRJALLINEN KYSYMYS E-2356/01 esittäjä(t): Fernando Fernández Martín (PPE-DE) komissiolle (6. elokuuta 2001) Aihe: Autojen vuokraus Useimmat eurooppalaiset autovuokraamot esittävät kuluttajille tarjouksia, mutta vuokrauksen lopullinen hinta vaihtelee huomattavasti. Kun asiakas kysyy yritykseltä autonvuokrauksen kustannuksista, hänelle kerrotaan vuokran hinta, ehdotetaan jonkinlaista vakuutusta ja omavastuuta onnettomuuden sattuessa ja pyydetään vakuudeksi asiakkaan luottokortin numeroa palvelujen maksamisen varmistamiseksi. Maksun hetkellä laskutetaan kuitenkin kuluja, joita autovuokraamo ei maininnut aikaisemmin. Näitä voivat olla lentokenttävero, polttoainekulut, kilometrikulut, jne. Kuluttajalle ei ilmoitettu etukäteen näistä kustannuksista ja velvollisuudesta maksaa ne. Vuokraamo voi veloittaa kulut vaikka asiakas ei niitä hyväksyisikään, koska vuokraamolla on asiakkaan luottokortin numero, eikä asiakas voi puolustautua. On lisäksi pöyristyttävää, että autovuokraamon veloittama polttoainekustannus voi olla jopa neljä kertaa korkeampi kuin polttoaineen hinta markkinoilla. Onko komissio tietoinen, että autovuokraamot käyttävät tällä tavalla väärin hyväksi kuluttajia? Millaisia määräyksiä tällaista yleistä hyväksikäyttöä vastaan on olemassa? Mitä kuluttaja voi tehdä kokiessaan tulleensa petetyksi? David Byrnen komission puolesta antama vastaus (29. lokakuuta 2001) Komissio on tietoinen arvoisan parlamentin jäsenen esille ottamista ongelmista autovuokrausalalla. Luottokorttimaksuihin sovelletaan elektronisen maksuvälineen avulla toteutetuista maksutapahtumista ja erityisesti liikkeeseenlaskijan ja haltijan välisestä suhteesta 30 päivänä heinäkuuta 1997 annettua komission suositusta(1). Suosituksen 5 artiklan mukaan luottokortin haltija voi peruuttaa toimeksiannon, jonka hän on antanut elektronisen maksuvälineensä avulla, jos toimeksiannon määrä ei ollut määritetty silloin, kun toimeksianto annettiin. Kyseeseen tulevat varsinkin toimeksiannot, joissa kuluttaja antaa kortin numeron (yleensä kortissa näkyvän numeron) sopimuspuolelle vakuutena esimerkiksi autoa vuokrattaessa. Summa jätetään silloin tyhjäksi. Lainsäädännössä asiakkaalle on haluttu jättää mahdollisuus peruuttaa tällainen toimeksianto. Tällä tavoin pyritään välttämään tilanne, jossa kortilta veloitetaan toimeksiantoja, joita asiakas ei ole hyväksynyt. Kyse on tärkeästä kuluttajansuojaseikasta. Komissio on tehnyt selvityksen kyseisen suosituksen soveltamisesta ja selvittää parhaillaan mahdollisuutta toteuttaa tällä alueella nykyistä tiukempia toimenpiteitä. Jos elinkeinonharjoittajan ja kuluttajan väliseen sopimukseen sisältyy kohtuuttomia ehtoja, sopimukseen voidaan soveltaa kuluttajasopimusten kohtuuttomista ehdoista annettua direktiiviä 93/13/ETY(2), joka on saatettu osaksi Italian lainsäädäntöä. Arvoisan parlamentin jäsenen esille ottamaan toimintatapaan voidaan mahdollisesti soveltaa kansallista lainsäädäntöä, joka pääosin kattaa vilpittömin mielin tehdyt sopimukset ja hyvän kauppatavan vastaiset menettelyt. Koska aihetta on syytä tarkastella entistä perusteellisemmin, komissio on äskettäin antanut vihreä kirjan kuluttajansuojasta Euroopan unionissa(3). (1) EYVL L 208, 2.8.1997. (2) EYVL L 95, 21.4.1993. (3) KOM(2001) 531 lopullinen.